
Kapittel 1

Cross sto og låste opp sykkelen sin i sykkelskuret utenfor Bristol-politiets drapsavsnitt da han hørte en lyd bak seg. Han snudde seg og ventet å få se en villkatt eller en hund, isteden oppdaget han en kvinne som satt på huk i enden av stativet og spiste en sandwich. Han hadde sett kvinnen før. De tre siste dagene hadde hun sittet i drapsavsnittets resepsjon. En gang hadde han sett henne i samtale med vakthavende betjent. Da hadde hun virket rolig og snakket lavt, som om hun fikk hjelp med det hun hadde kommet for. Hun var pent kledd på en måte som tydet på øvre middelklasse. Det virket ikke som hun lagde bråk eller var til bry.

Etter å ha gått forbi henne i tre dager hadde Cross bestemt seg for å ta en prat med henne og finne ut hva hun trengte hjelp med. Men hun var ikke å se i resepsjonen da han gikk den dagen, så han antok at hun hadde fått bistand. Men nå satt hun der i sykkelskuret, og det tydet på noe annet. Hun hadde forlatt bygningen, jo da, men hun hadde ikke egentlig dratt. Om han hadde vært nysgjerrig før, var han det enda mer nå som hun virket fast bestemt på ikke å dra. Hun var sjuskete, håret og klærne våte av det uavbrutte regnet den ettermiddagen. «Vått regn» hadde makkeren hans, kriminalbetjent Josie Ottey, en gang beskrevet det som. Da han spurte om ikke regn fra naturens side bestandig var vått, hadde hun forklart at hun mente den typen som faller i store, fyldige dråper. Dråper så store at de knapt kunne unngås, som om det fantes en enorm kran i himmelen som var lekk.

Det sjuskete preget ble forsterket av at hun hadde surret plastposen til maten sin rundt hodet som et provisorisk, vanntett tørkle. Matpakke hadde hun hatt med seg hver dag. Hun hadde planlagt besøkene og var velorganisert. Han husket at han hadde tenkt at hun var forberedt på å vente lenge. Dessuten hadde han lagt merke til at hun lagde sandwichene av bagetter, ikke oppskåret, hvitt brød. Det var etter hans mening nok et tegn på at hun tilhørte middelklassen, selv om Ottey helt sikkert ville ha kalt ham en snobb for å trekke den slutningen. Kvinnen så ut til å være sent i sekstiårene.

Da han fikk øye på henne, lot han være å låse opp sykkelen. Ingen av dem sa noe. Han var ikke særlig flink til å innlede en samtale, med mindre det var i avhør, for da var det ingen vei utenom. Men siden han uansett hadde tenkt å snakke med kvinnen, burde han nok ikke vente på at hun skulle si noe først.

«Hva gjør du her?» spurte han.

«Søker ly for regnet,» svarte hun lavmælt.

«Ville det ikke ha vært enklere om du ble værende innendørs?» Det var ikke et urimelig spørsmål, tenkte han.

«Jeg fikk beskjed om å gå,» sa hun.

«Hvorfor det?»

«Fordi de tydeligvis mener at jeg er til bry, og ikke vil ha noe med meg å gjøre.»

«Tja, det er nok fordi det ikke egentlig er noen politistasjon,» svarte han. «På en politistasjon må de ta seg av alle henvendelser. Jeg kan fortelle deg hvor den nærmeste ligger.»

«Der har jeg allerede vært. Jeg har vært innom alle de lokale politistasjonene, og de sendte meg hit. Og nå er jeg blitt avvist her også.»

«Hvorfor det?» spurte han.

«Hva mener du med hvorfor?»

«Har du vært innom alle politistasjonene i strøket?»

«Hvem er egentlig du?» spurte hun.

Cross syntes det var et helt legitimt spørsmål. «Jeg er George Cross, kriminalbetjent ved drapsavsnittet,» svarte han.

«Å, så fint. Da er det deg jeg må snakke med. Jeg heter Sandra Wilson, og datteren min er blitt drept.» Hun sa det helt nøkternt.

Cross syntes det var underlig at ingen av de vakthavende betjentene i området mente det var interessant, så han ba henne med inn igjen, til kontoret sitt. Det kunne hende at hun hadde psykiske problemer, tenkte han, men i så fall skjulte hun dem godt.

Idet de kom inn i drapsavsnittets resepsjon, var den sivile etterforskeren Alice Mackenzie i ferd med å gå for dagen. «God kveld, kriminalbetjent Cross,» sa hun høflig.

«Håndkle,» svarte han.

Mackenzie bråstanset, snudde seg og sa til ryggen hans som var i ferd med å forsvinne: «Hva?»

«Håndkle,» gjentok han.

Hun så på kvinnen som var i følge med Cross, og oppdaget at hun var søkkvåt. Mackenzie sukket og gikk inn igjen for å finne et håndkle. Nå var hun blitt vant til de bryske instruksene hans og lot seg ikke ergre – som regel ikke. Men hun måtte trekke på smilebåndet da hun hørte vakthavende betjent rope på Cross til ingen nytte. Sannsynligvis lurte han på hvorfor Cross hadde tatt med seg denne damen inn igjen. Hun hadde nemlig sittet i resepsjonen de tre siste dagene, og han hadde selv bedt henne forlate stedet ved lunsjtider. Det var typisk Cross. Han var som koriander for de fleste av kollegaene ved drapsavsnittet. Enten likte de ham eller så avskydde de ham. Det fantes ingen mellomting. Han ble ofte oppfattet som uhøflig, vanskelig eller rent ut sløv. Men det var ikke med vilje. George Cross befant seg på autismespekteret, noe som gjorde ham litt utfordrende å jobbe sammen med. Men det var også en gave. Det var det som gjorde ham til en enestående etterforsker.

Cross tok seg god tid med å se gjennom den magre dokumentbunken han hadde fått av Sandra Wilson. Mackenzie hadde invitert seg selv med på møtet, hvis det da var et møte, ved å si at Sandra kanskje ville «slappe mer av» på den måten. Cross skjønte ikke riktig hvorfor, men var for sliten til å protestere. Mackenzie, på sin side, klappet seg selv på skulderen. I det siste hadde hun oppført seg mer selvsikkert overfor Cross, oppsatt som hun var på å bevise at hun var til nytte. Hun hadde begynt i politiet året før, og til tross for noen betenkeligheter i starten ble hun mer og mer glad i jobben for hver dag som gikk. Hun begynte også å forstå hvordan Cross kunne ha nytte av henne, noe som hjalp. Og hun fikk gjerne andre til å slappe bedre av sammen med ham – selvsagt med mindre Cross ønsket at samtalepartneren skulle være utilpass. Hun småpratet med Sandra mens Cross gransket dokumentene. Til slutt så han opp og avbrøt samtalen deres tvert, som om de ikke engang hadde snakket sammen.

«Rettsmedisineren har slått fast at datteren din døde 17. juni i år da hun ved et uhell tok en overdose. Det ble utført obduksjon, og toksikologirapporten bekrefter med all tydelighet den konklusjonen. Datteren din, Felicity –»

«Flick,» avbrøt Sandra. «Vi kalte henne Flick.»

«Datteren din, Flick, hadde en lang og vanskelig forhistorie preget av narkotikamisbruk og flere mislykkete opphold på rehabiliteringssenter bak seg. Det er en utførlig uttalelse her fra psykologen hennes …»

«Dr. Sutton,» sa Sandra hjelpsomt.

« … der det står at hun tidligere hadde hatt økt selvmordsrisiko. Alt peker mot et tragisk dødsfall, Mrs. Wilson – selvpåført, enten det var med vilje eller ei. Enhver som leser denne rapporten, vil måtte trekke samme konklusjon. Og det er vel også den reaksjonen du har fått på de andre politistasjonene du har vært på.»

«Hun tok ikke livet sitt, verken med vilje eller på annen måte,» sa Sandra.

«Iblant kan det være vanskelig å godta, særlig for en mor,» sa Mackenzie.

«Jeg sier jo at hun ikke tok livet sitt, men ble drept,» gjentok Sandra.

Et øyeblikk stusset Cross over at hun virket så sikker i sin sak. Hun var tydeligvis svært besluttsom, noe oppholdet i resepsjonen de siste tre dagene hadde vist. Og hun ville tydeligvis verken akseptere rettsmedisinerens avgjørelse eller politiets påfølgende reaksjon. «Hvorfor skulle noen ønske å ta livet av datteren din?» spurte han.

«Jeg aner ikke,» svarte hun.

Cross fant fram rapporten igjen og bladde sakte gjennom den.

«Ingenting ble stjålet, det er ikke spor etter innbrudd. Faktisk tyder ingenting på at det var andre sammen med datteren din ved, eller rett før, dødsfallet. Hva gjør deg så overbevist om at hun ble drept, når alle kjensgjerningene i saken tyder på det motsatte?»

«Jeg kjente datteren min,» lød svaret.

Cross tidde. Han hadde hørt slike intuitive, følelsesbaserte utsagn hundrevis av ganger før fra slektninger, venner og familie som nektet å akseptere det de ble fortalt: at barnet deres hadde drept, voldtatt, stjålet eller, som i dette tilfellet, tatt sitt eget liv. Det var forståelig at de nektet å tro det som beviselig kunne observeres, men det var også frustrerende. Sandra var et typisk eksempel. Han angret på at han hadde tatt henne med seg inn igjen. For ham talte kjensgjerningene sitt tydelige språk: selvmord eller uhell.

«Mange tror de kjenner sine nærmeste, bare for å finne ut at de har hatt hemmeligheter i alle år. Vet du om noen som kan ha ønsket datteren din noe vondt?»

«Jeg visste alt om datteren min,» sa hun og overhørte spørsmålet hans. «Alt. Og jeg sier: Hun ble drept.»

Andres instinktive overbevisning gjorde aldri inntrykk på Cross. Han forholdt seg til kjensgjerninger. Fakta. Det var ingenting ved denne situasjonen som fikk ham til å tro at den sorgtunge kvinnen han hadde foran seg, hadde rett når det gjaldt datteren. Han vendte tilbake til obduksjonsrapporten for å forvisse seg om at han ikke hadde oversett noe. Han leste den om igjen. To ganger. Det tok tjue minutter, og han løftet ikke blikket en eneste gang.

Mackenzie fylte stillheten ved å småprate med Sandra igjen. Hun var glad hun var blitt værende, for enda Cross kanskje ikke satte pris på å ha henne der, var hun sikker på at Sandra fant litt trøst i det, og det kunne komme til nytte på lang sikt. I løpet av tiden hun hadde arbeidet ved drapsavsnittet, hadde hun funnet ut at hun iblant kunne være til hjelp som kontaktperson under en etterforskning. Hun så på seg selv som et forbindelsesledd mellom de pårørende og Cross.

Cross løftet blikket, skjøv mappen over skrivebordet mot Sandra og reiste seg, i håp om å signalisere at møtet var over.

«Mrs. Wilson, det er egentlig ingenting jeg kan si som ikke allerede står i opplysningene du har fått. På meg virker det klart at datteren din døde av en overdose, enten det var et uhell eller ikke. Ingenting i mappen indikerer noe annet.» Han så på henne med en nøytral mine som han håpet ville bidra til å overbevise henne om at han snakket sant. Så husket han hva Ottey hadde bedt ham si under slike omstendigheter, så han la til: «Kondolerer.»

Kvinnen reiste seg, åpenbart svært skuffet, men hun smilte verdig og la mappen i håndvesken igjen. Så sa hun: «Takk for at du tok deg tid, kriminalbetjent.»

«Jeg skal vise deg ut,» sa Mackenzie. «Hvor skal du nå? Trenger du skyss?»

«Nei, men takk skal du ha. Jeg tar bussen. Jeg skal hente barnebarnet mitt hos en nabo.»

«Hvor gammel er hun?» spurte Mackenzie.

«Bare to, hun er barnet til Flick,» svarte Sandra da Mackenzie lukket døra etter dem.

Cross tenkte seg om et kort øyeblikk før han langet ut og åpnet døra igjen.

«Så datteren din hadde et lite barn?» spurte han.

Mackenzie og Sandra stanset og snudde seg.

«Ja – Daisy,» sa Sandra.

Det gikk en liten stund uten at Cross sa noe, men han tenkte mens han stirret i teppet.

«Hvor var dette barnet da datteren din tok overdosen?» spurte han.

«I leiligheten sammen med henne,» svarte Sandra. «På soverommet.»

«Barnet befant seg altså i leiligheten?» spurte han igjen.

«Ja. Flick hadde nok nettopp lagt henne for kvelden. Hun var sterk tilhenger av gode rutiner. Daisy la seg sju hver kveld, uansett om hun gråt eller ikke.»

Cross tenkte over det.

«Hun legger altså barnet og setter en sprøyte,» sa han sakte, som om han spurte seg selv.

Mackenzie syntes hun hørte en vantro tone i stemmen hans, men med ham var det bestandig vanskelig å si.

«Nettopp,» sa Sandra.

Ti minutter senere viste Mackenzie Sandra ut av bygningen. Sandra gikk med lett hjerte, for Cross hadde lovt å kikke nærmere på et par ting. Hun hadde til gjengjeld lovt å holde seg unna drapsavsnittet til han ringte med mer informasjon.

Mackenzie gikk tilbake til Cross’ kontor, men han var borte. Han forsvant ofte når han ikke ønsket å diskutere en sak, eller ville unngå konfrontasjon. Iblant skyldtes det rett og slett at han trengte tid for seg selv til å tenke. Da forlot han gjerne kontoret via baktrappen og måtte gå rundt hele bygningen, som nå, i regnet, for å hente sykkelen. Hun lekte med tanken på å springe ned og avskjære ham, men bestemte seg for å la være.

Det hun ikke visste, var at det ikke var henne Cross prøvde å unngå. Det var sjefen hans, overbetjent Carson, som han skjønte fremdeles befant seg på huset, siden han hadde sett bilen hans på parkeringsplassen da han gikk for å hente sykkelen. Vakthavende betjent hadde nok orientert Carson om at kvinnen Carson ville ha fjernet fra resepsjonen, var blitt ført inn igjen av kriminalbetjent Cross. Betjenten likte nemlig ikke Cross og hadde ikke noe til overs for «snålheten» hans. Og den kvelden hadde Cross verken tid eller tålmodighet til å gi sjefen unødvendige forklaringer.

Interessen for Flicks dødsfall var blitt vekket av de åpenbare logiske bristene i omstendighetene rundt overdosen. Det var vanskelig å tro at Flick, når hun enten var i ferd med å få et tilbakefall eller ville ta livet av seg, ikke hadde lagt noen plan for hva som skulle skje med datteren. Et lite barn. Dersom hun skulle ha ønsket å gå inn i en narkotranse – noe han mente var lite trolig i lys av atferden hennes den siste tiden – eller hadde ønsket å ta livet sitt, ville hun da vel ikke ha gjort det med barnet i rommet ved siden av? For ham virket det ulogisk. Og varselbjellene ringte enda mer da han fikk se at barnet ikke var nevnt i det hele tatt i rettsmedisinerens rapport. For Cross tydet det på manglende grundighet, noe som ofte førte til feil. Han skulle tenke mer på saken i morgen. Nå måtte han ta kvelden.


Kapittel 2

«Kriminalbetjent Cross,» sa han og holdt opp politiskiltet idet han gikk inn i patologens laboratorium.

Clare Hawkins så opp og ventet på at han skulle forklare hva han gjorde der. Hun hadde ingen av hans saker på dagsordenen.

«Jeg lurte på om du kunne gjøre meg en tjeneste?» la Cross til da han husket hvordan Ottey hadde bedt ham innlede denne samtalen.

«Å, jeg ante ikke at vi kjente hverandre såpass godt nå at vi utvekslet tjenester,» sa hun tørt.

Cross ble helt vippet av pinnen. «Hva behager?»

«Glem det,» sa hun. «Det var bare en spøk. Hva vil du?»

«Kan du forklare den? Spøken?»

«Det var en spøk om utviklingen av fortrolighet i forholdet oss imellom, eller snarere mangel på det,» forklarte hun.

«Vi er da ikke fortrolige,» svarte Cross.

«Det er derfor det er en spøk.»

Han tenkte seg om en liten stund og kom fram til at han bare fikk ta det for god fisk og fortsette samtalen.

«Kunne du ha tatt en titt på denne rettsmedisinske rapporten, særlig toksikologifunnene, og rapportere tilbake til meg?»

Hun bladde gjennom mappen.

«Overdose, mest sannsynlig ved et uhell, men kanskje selvmord,» sa hun. «Hva ser jeg etter?»

«Hvis jeg visste det, ville jeg ikke ha spurt.» Han syntes ikke svaret var urimelig.

«Hva dreier saken seg om, da?» spurte Clare.

«Moren tror at hun ble drept. Ingen uvanlig følelsesmessig reaksjon på den konklusjonen, men det er noe som skurrer her.»

«Hva da?»

«Hun hadde et barn. En toåring som befant seg i rommet ved siden av da den dødelige dosen ble injisert. Det, i tillegg til morens beskrivelse av datterens atferd og holdninger den siste tiden, kan så tvil om rettsmedisinerens slutning. Jeg tror noe er blitt oversett, og jeg vil at du skal finne det. Det er noe galt, og det står i den rapporten.»

Det var nøkkelen til Cross’ reaksjon i akkurat dette tilfellet. Han tolererte rett og slett ikke at noe var feil eller malplassert. Clare likte det ved ham. Det at han aldri handlet ut fra magefølelsen, men bare basert på de kjensgjerninger som forelå. Hun hadde lært at hvis han tvilte på noe som virket så opp- og avgjort som i denne rettsmedisinske rapporten, var det verdt å ta en titt.

«Hva tror du skjedde?» spurte hun.

«Ja, det vet jeg selvfølgelig ikke ennå, men forhåpentlig finner du feil som kan føre oss videre.» Så ble han bare stående der, forventningsfull. «Jeg venter.»

«Nei, helst ikke,» sa hun. «Jeg har en obduksjonsrapport jeg må gjøre ferdig, og så skal jeg se på det.»

«Når skal jeg komme tilbake?» Han så på klokka.

«Jeg ringer.»

«Når da?» forlangte han å få vite.

«Straks jeg har fått sett på det,» sa hun og lo av standhaftigheten hans.

Han skjønte det var fåfengt å prøve å tvinge fram et mer spesifikt tidspunkt, så han gikk, uten verken takk eller farvel.

Hun smilte. Hun likte ham bedre og bedre etter hvert som hun ble kjent med ham. Eller, «like» var kanskje ikke det rette ordet, men den direkte framgangsmåten og arbeidsmetoden var i grunnen forfriskende.

«Ha det!» ropte hun etter ham, siden det var blitt en vane. Ikke for å irettesette ham for manglende manerer, bare fordi hun hadde litt moro av det.


Kapittel 3

Cross hadde greid å unngå overbetjent Carson kvelden i forveien, så han visste at sjefen ville være på ham straks han satte sin fot i det åpne kontorlandskapet på vei til sitt eget kontor. Cross var den eneste som hadde eget kontor, ikke fordi han var høyere på strå – det var han ikke – men fordi han ikke fungerte i alt bråket som fulgte med andres arbeid, der de satt i telefonen, hamret på tastaturet og snakket sammen. Kontorlandskapet var mye travlere under en etterforskning, selv nå etter de drastiske budsjettkuttene. De var minst femten stykker, alt fra andre kriminalbetjenter til kontorister. Teknisk avdeling holdt til i en annen bygning, men folk derfra kom ofte til møter eller for å diskutere spor, eller mangelen på dem, over en kaffekopp. For Cross var de viktigste menneskene i etterforskningsteamet det de kalte kontorledere og beslagsforvaltere. Men han hadde et turbulent forhold til kontorledere. Disse hadde ikke, som navnet kunne tilsi, ansvar for skrivebord og blyantspissere. De var selv etterforskere som styrte kommandorommet. Det innebar at de hadde oversikt over og fordelte alt som måtte gjøres i løpet av en etterforskning. Dette ble skrevet ned i en duplikatbok med løse gjennomslagsark. Kanskje litt gammeldags, men utrolig effektivt. Et eksemplar ble gitt til det aktuelle medlemmet av teamet, og det ble krysset av i boka når oppdraget var utført eller ikke lenger ble ansett som nødvendig. Problemet var at Cross var så glad i dette systemet at hvis kontorleder ikke var til stede, skrev han selv oppdrag i boka og fordelte dagsordenen. Det førte selvsagt til friksjon. I et forsøk på å løse problemet var Cross selv blitt utnevnt til kontorleder i en sak. Han hadde faktisk likt det, til tross for alle menneskene han tråkket på tærne. Men teamet lyktes langt dårligere når han satt på kontoret og ikke tok i bruk de sagnomsuste etterforskningsegenskapene sine ute i felten. Det ble dermed gjort et unntak for ham – enda et unntak i en stadig lengre liste av fordeler, ifølge enkelte etterforskere – og han fikk adgang til oppdragsboka. Det at Cross nok en gang fikk spesialbehandling, ga grobunn for enda mer misnøye, noe han selv ikke lot seg merke med.

Han hadde ikke tatt mer enn noen få skritt inn i kontorlandskapet da han hørte den velkjente lyden av Carsons dør som ble åpnet, og deretter navnet sitt. Cross fortsatte bare til kontoret, åpnet døra og ventet på at førstebetjenten skulle følge etter. Dette skjedde ikke før Carson hadde brølt navnet hans en gang til. Ottey, som fulgte med fra skrivebordet sitt, lurte på hvorfor Carson ennå ikke hadde skjønt at Cross ikke reagerte på tilrop. Han overhørte alltid dem som ropte, for han syntes det var ubehagelig og unødvendig. Det den ropende hadde på hjertet, ville uansett komme for en dag når de var nærmere hverandre og det ikke var grunn til å heve stemmen.

Cross fulgte denne regelen selv også. Han ropte aldri for å få oppmerksomhet eller for å be noen gjøre noe. Han gikk bestandig bort til vedkommende og snakket normalt. Etter hans syn var roping bare berettiget en sjelden gang i jobben, for eksempel under en forfølgelse, eller om de prøvde å forhindre noe fra avstand. Han ventet på at Carson skulle komme inn på kontoret hans mens han la fra seg ryggsekken, tok av seg sykkelutstyret og la alt på sin vante plass.

«Kan du vennligst forklare hvorfor du ba Sandra Wilson inn hit igjen i går?» begynte Carson.

«Hun er overbevist om at datteren ble drept, og at rettsmedisinerens konklusjon er feilaktig,» sa Cross.

Ottey hadde gått fra skrivebordet sitt og kommet bort til dem.

«Den stakkars damen er fra seg av sorg og greier ikke å godta kjensgjerningene,» fortsatte Carson. «Det er tragisk, men ikke vår sak, og det var derfor hun i går ble bedt om å forlate stedet.»

«Med mindre hun har rett, selvfølgelig,» sa Cross.

«Det er ikke vår jobb å avdekke kriminelle handlinger, George.» Det oppsto en stillhet der alle tre prøvde å fordøye det Carson nettopp hadde sagt. «Det jeg mente å si, var at det ikke finnes det her. Noen kriminell handling, altså.» Det siste kom nokså keitete ut.

«Nei, men det er ikke desto mindre vår jobb å avdekke kriminelle handlinger,» påpekte Ottey.

«Jeg mener det er grunn til å tro at denne kvinnen ble drept,» sa Cross.

«Det er nokså drøyt, selv til deg å være,» sa Carson. «Du hevder altså at både den opprinnelige etterforskningslederen, undersøkende lege og rettsmedisineren tar feil i denne saken?»

«Det er en svært presis oppsummering av standpunktet mitt, bortsett fra at den opprinnelige etterforskningslederen har bedrevet svært lite,» sa han og la forklarende til, «‘etterforskning’.»

«Hvem ledet etterforskningen, da?» spurte Carson.

«Campbell,» sa Ottey.

«Å, du tuller,» sukket Carson. «Er det derfor du gjør dette her?»

Saken var at førstebetjent Johnny Campbell mislikte Cross, ikke på grunn av væremåten hans, men fordi han hadde et eget talent for å avdekke mangler ved Campbells arbeid.

«Jeg forstår ikke spørsmålet,» sa Cross.

«Ja, jeg beklager, men jeg mener at du heller burde bruke tid på forbrytelser som faktisk er blitt begått,» sa Carson. «Liket i elva, for eksempel. La oss komme til bunns i det drapet før vi jatter med sørgende mødre som mest sannsynlig er sinnsforvirret.»

Mackenzie kom inn i det åpne kontorlandskapet for å ta fatt på arbeidsdagen og fikk øye på Carson og Ottey inne på Cross’ kontor. Hun gikk for å lytte, ikke fordi hun var nysgjerrig, men fordi hun ville være forberedt på mulige oppdrag. Dessuten ble de minnet på at hun eksisterte og faktisk var der for å bidra.

«Josh Trent, tjuetre år gammel, hadde vært på en fyllekule med to kompiser den kvelden han døde, på en pub en knapp kilometer fra funnstedet,» sa Cross. «De var nokså påseilet, ifølge daglig leder på den første puben der de drakk, King William IV. Han ble nødt til å hive dem ut etter at Trent havnet i slagsmål. Noe som forklarer skrubbsårene i ansiktet hans, som han ikke fikk da han havnet i elva, men minst tre timer før. Da han forlot den andre puben, gikk han til vannkanten for å urinere og falt i elva. Vennene hans la merke til at han var borte, men var såpass fulle at de ikke tenkte noe mer over det – de antok bare at han hadde gått sin vei. Ikke før de hørte nyhetene neste morgen, skjønte de hva som hadde hendt, og meldte seg.» Cross stanset opp et øyeblikk for å passe på at han ikke hadde utelatt noe.

«Hvordan kan du være så sikker på at han gikk for å late vannet, og at det ikke var andre innblandet?» spurte Carson.

«Den avdødes penis stakk ut av den åpne buksesmekken,» svarte Cross nøkternt, noe som fikk Mackenzie til å kvele et knis. Ottey ville normalt ha sendt henne et advarende blikk, men hun strevde for mye med ikke å briste i latter selv. «Dessuten gikk jeg elvelangs vel en kilometer oppover og fant merker i gjørma der han hadde sklidd ned i vannet. Han var iført en stor frakk og støvler, noe som ville ha gjort det vanskelig å svømme. Men han ville uansett ikke ha greid det.»

«Og hvorfor ikke?» spurte Carson.

«Fordi Josh Trent ikke kunne svømme. Alt dette står i rapporten, som du antagelig ikke har hatt tid til å lese ennå. Ærlig talt, om ordenspolitiet hadde gjort jobben sin skikkelig, hadde det ikke vært noen grunn til å dra oss inn i det i det hele tatt.»

«Og hvor er så denne rapporten?» spurte Carson.

«Jeg la den på skrivebordet ditt i går ettermiddag,» sa Mackenzie.

Carson visste ikke helt hva han skulle svare, så da Cross’ telefon begynte å summe, foreslo han at etterforskeren skulle ta den, i håp om at det kanskje ville avlede oppmerksomheten fra den pinlige situasjonen. Det var Clare, patologen.

«Jeg har sett på rapporten, og på meg virker det enkelt og greit,» sa hun. «Overdose.»

«Du overser et eller annet,» svarte Cross.

«Tja, jeg kan bare ta utgangspunkt i det jeg leser,» sa hun og smilte for seg selv av den brutale ærligheten hans.

«Veldig godt poeng, men det kan jeg rette på,» svarte Cross.

«Hvordan da?» spurte hun.

«Jeg sender deg liket av Felicity,» svarte han.

Det begynte å demre for Carson hva som foregikk. «Hvem snakker du med?»

«Clare, patologen. Jeg ba henne gjennomgå den rettsmedisinske rapporten.»

«Og hvilken slutning trekker hun?»

«Hun finner ikke noe galt,» svarte Cross.

«Nei, men der ser du. Det understreker jo poenget. En tragisk hendelse som moren bare må akseptere. Vær snill og la dette ligge.»

«Clare vil gjerne undersøke liket,» fortsatte Cross.

«Det har jeg slett ikke sagt!» protesterte Clare i den andre enden av telefonen, og måtte motvillig le av hvor frekk den mannen var.

«Moren har vært forutseende nok til ikke å holde noen begravelse, så liket er fremdeles tilgjengelig for oss.» Cross så forventningsfullt på Carson. «Men Clare trenger selvsagt din godkjennelse for å sette i gang.»

Carson kunne ikke fordra når slike situasjoner oppsto med Cross. Hadde det vært en annen, ville han rett og slett ha bedt dem droppe det og fortsette med arbeidet. Men ingen andre ville ha utsatt ham for dette. Han var usikker på hva som var verst, å gjøre om på instruksen for at Cross skulle gi seg, og dermed måtte tåle ydmykelsen – som egentlig var nokså liten – eller å stå på sitt og gjenta instruksen. Problemet med det siste var at Cross aldri ga seg, og i hvert fall ikke om han ble bedt om det. Han var som en terrier som glefset en i hælene. Straks han fikk tak i buksebeinet, nektet han å slippe taket, enda han risikerte å bli slengt rundt. Han kom bare til å bite seg bistert fast mens han suste gjennom luften.

Enda så keitete Cross fremsto utad, hadde han en helt usedvanlig evne til å overtale folk som Clare til å gjøre ting i det skjulte. Og når det skjedde, fikk han alltid rett, noe som var enda mer ydmykende for Carson. Men om saken ble oppklart på en tilfredsstillende måte og de «over ham» fikk høre om det, sørget Carson for å ta æren.

«Greit, men da er det jammen best du har rett,» sa Carson.

«Å, jeg håper da ikke det,» sa Cross. «Eller tror du det ville ha vært best for moren? Å finne ut at datteren er blitt drept?»

Carson klarte ikke å slå fast om Cross var spydig, selv om han burde ha skjønt at han ikke var det, så han stirret bare på ham.

«Jo, det tror jeg faktisk,» skjøt Mackenzie inn. Det ble stille. Hun følte seg som et barn i voksenselskap som sa sin mening enda det verken var ventet eller ønsket. «Jeg mener, det er vel bedre å få mistanken bekreftet om at datteren ikke begikk selvmord, med vilje eller på annen måte?»

Cross tenkte seg om en stund. «Det kan hende hun har rett,» sa han.

Carson forlot raskt rommet hoderystende, som om han var oppgitt over å måtte arbeide med sånne idioter.

«Kan patologisk avdeling ordne med transport av Felicity?» spurte Cross Clare, som fremdeles var i telefonen.

«Selvfølgelig. Jeg kontakter deg straks jeg har funnet noe.»

«Mener du ikke ‘hvis’ du har funnet noe?» spurte Cross.

«Noe sier meg at instinktene dine er riktige her,» sa hun.

«Det har ingenting med instinkter å gjøre,» svarte han. «Det at barnet var i rommet ved siden av, er et ubestridelig og meningsbærende faktum.» Han la på.

«Jeg liker ham så godt når han er sånn,» sa Mackenzie da hun og Ottey gikk tilbake sin egen plass.

«Hva mener du?» spurte Ottey.

«Når han blir hissig på en autistisk måte,» svarte Mackenzie. Ottey sendte henne et blikk. «Broren min er autist, husker du kanskje?» fortsatte hun. «Det gir meg lov til å si sånt.» Så, da hun merket at Ottey likevel ikke syntes noe om det, la hun til: «Jeg tar poenget. Jeg skal trå varsomt heretter.»

